Pressefotograf utløste væpnet aksjon i Selbu
Det hele viste seg å være en stor misforståelse mellom en bergingsbil-sjåfør og en fotograf som jobber for Adresseavisen. Etter en to timers lang tungt bevæpnet politiaksjon, med patruljer fra to politidistrikter, ble saken avklart. «Gjerningsmannen» viste seg å være pressefotograf, og «våpenet» var fotografens kamera. Foranledningen til hendelsen var at en mann i 40-årene fra Øst-Europa hadde forsøkt å kjøre fra politiet. Dette medførte en biljakt som politiet til slutt klarte å avslutte ved hjelp av en spikermatte. Føreren ble pågrepet, men bilen måtte berges senere på dagen.Adressas fotograf var rask på labben da bergingsbilen kom på stedet og satte kursen mot Trondheim. Det medførte imidlertid at saken ble litt mer dramatisk enn hva den i utgangspunktet var. – Da bergingsbilsjåføren begynte å kjøre bilen fra Selbu, stanset det en bil foran han. Ut kom en mann som, ut ifra hva sjåføren kunne se, bar på et våpen. Mannen bevegde seg også målrettet mot bergingsbilen. Sjåføren gjorde da det eneste rette. Han hoppet ut av bilen, sprang inn i skogen og ringte politiet, forteller operasjonsleder Wiktor Pedersen i Sør-Trøndelag politidistrikt til VG. Hendelsen skulle vise seg å medføre mye trøbbel for politiet, som jobbet i to timer fra de fikk inn første melding til saken var oppklart.Deres egne politibetjenter ble sendt med full bevæpning mot Selbu, og kollegaer fra Nord-Trøndelag ble bedt om å bistå. – Vi stengte veien ut og inn av området, og brukte god tid på å få oversikt over alle som hadde befunnet seg der. Etter hvert fikk vi snakket med en fotograf som passet svært godt til beskrivelsen vi hadde fått av den angivelige våpen-mannen, forteller operasjonslederen. – Da begynte vi å ane at det hele kan være en misforståelse, forteller han. Det har ikke lyktes VG å komme i kontakt med Adressas fotograf, men på avisens nettside forteller han om den noe uvanlige dagen på jobben: – Jeg så bergingsbilsjåføren, men han forsvant. Jeg tok bildene og kjørte fra stedet, sier Skjervold til egen avis. Det tok ikke lang tid før Skjervold på ny rykket ut til Selbu - denne gangen på en væpnet politiaksjon. Lite visste fotografen at det var han politiet jaktet på. – Det viste seg at bergingsbilsjåføren trodde at fotoapparatet mitt var et våpen, og stakk til skogs livredd. Han trodde at jeg var kompanjongen til han som ble pågrepet tidligere på kvelden og stakk til skogs, sier Skjervold. Neste steg i den dramatiske aksjonen var å sette opp et møte mellom fotograf og sjåfør, og sjåføren kunne så bekrefte at det dreier seg om samme mann. – Vi fikk raskt bekreftet at det hele dreide seg om en misforståelse, og saken ble raskt oppklart, bekrefter operasjonsleder Pedersen.Han påpeker overfor VG at sjåføren handlet helt riktig, all den tid han faktisk hadde forvekslet kameraet med å være et våpen. – Sjåføren ble redd og handlet akkurat slik man skal gjøre i en slik situasjon. Han kunne jo ikke vite at det hele var en misforståelse, sier Pedersen. – Vi må jo bare være glade for at det hele var en misforståelse. Selv om det tok litt tid, sier Pedersen. Stein Slettebak Wangen, publiseringssjef i Adressa, bekrefter hendelsen til VG. – Jeg har ikke noe kommentar utover det, svarer Wangen og videre til saken på deres egen nettside.
Politiet i Sør-Trøndelag sendte mandag store, bevæpnede styrker til bygda Selbu utenfor Trondheim. Foranledningen viste seg å være ganske ufarlig.